CELEX: 62010TN0474
Language: sk
Date: 2010-09-26 00:00:00
Title: Vec T-474/10: Žaloba podaná 26. septembra 2010 — Evropaïki Dynamiki/Komisia

18.12.2010   
            
            
               SK
            
            
               Úradný vestník Európskej únie
            
            
               C 346/48
            
         Žaloba podaná 26. septembra 2010 — Evropaïki Dynamiki/Komisia
   (Vec T-474/10)
   ()
   2010/C 346/93
   Jazyk konania: angličtina
   
      Účastníci konania
   
   
      Žalobkyňa: Evropaïki Dynamiki — Proigmena Systimata Tilepikoinonion Pliroforikis kai Tilematikis AE (Atény, Grécko) (v zastúpení: N. Korogiannakis a M. Dermitzakis, advokáti)
   
      Žalovaná: Európska komisia
   
      Návrhy žalobkyne
   
   
               —
            
            
               zrušiť rozhodnutie DIGIT, ktorým sa: a) vyberá ponuka žalobkyne predložená v rámci otvoreného verejného obstarávania DIGIT/R2/PO/2009/45 „Poskytnutie externých služieb na rozvoj, štúdie a podporu informačných systémov“ (Ú. v. EÚ 2009/S 198-283663) pre časť 1A ako dodávateľa, ktorý sa umiestnil na druhom mieste; b) vyberá ponuka žalobkyne podaná v rámci vyššie uvedeného verejného obstarávania pre časť 1B ako dodávateľa, ktorý sa umiestnil na treťom mieste; c) vyberá ponuka žalobkyne podaná v rámci vyššie uvedeného verejného obstarávania pre časť 1C ako dodávateľa, ktorý sa umiestnil na druhom mieste; d) vyberá ponuka žalobkyne podaná v rámci vyššie uvedeného verejného obstarávania pre časť 3 ako dodávateľa, ktorý sa umiestnil na treťom mieste namiesto toho, aby bola pre všetky časti vybratá ako dodávateľ, ktorý sa umiestnil na prvom mieste, a ktoré bolo žalobkyni oznámené v štyroch samostatných listoch (jeden pre každú časť) zo 16. júla 2010, ako aj všetky súvisiace rozhodnutia DIGIT vrátane rozhodnutí, ktorými sa príslušné zákazky zadávajú dodávateľovi, ktorý sa umiestnil na prvom a druhom mieste,
            
         
               —
            
            
               zaviazať DIGIT, aby žalobkyni nahradilo škodu, ktorú utrpela v dôsledku dotknutého verejného obstarávania, a to vo výške 242 000 000 eur (122 000 000 eur za časť 1A, 40 000 000 za časť 1B, 30 000 000 eur za časť 1C a 50 000 000 eur za časť 3), a zaplatilo sumu 24 200 000 eur ako náhradu za stratu príležitosti a poškodenie jej dobrej povesti a dôveryhodnosti,
            
         
               —
            
            
               zaviazať DIGIT na náhradu všetkých trov vynaložených žalobkyňou v súvislosti s touto žalobou, a to aj v prípade, že žaloba bude zamietnutá.
            
         
      Žalobné dôvody a hlavné tvrdenia
   
   V tejto veci sa žalobkyňa domáha zrušenia rozhodnutia žalovanej zo 16. júla 2010, ktorým sa vyberá jej ponuka v rámci verejného obstarávania DIGIT/R2/PO/2009/45 „Poskytnutie externých služieb na rozvoj, štúdie a podporu informačných systémov“ (1) pre časti 1A, 1B, 1C a 3 na druhom a treťom mieste v poradí dodávateľov namiesto prvého miesta v poradí dodávateľov, a všetky súvisiace rozhodnutia DIGIT vrátane rozhodnutí, ktorými sa príslušné zákazky zadávajú dodávateľom, ktorí sa umiestnili na prvom a druhom mieste. Žalobkyňa ďalej požaduje náhradu údajných škôd vzniknutých v dôsledku tohto verejného obstarávania.
   Žalobkyňa uvádza na podporu svojich návrhov nasledujúce dôvody.
   Po prvé žalobkyňa tvrdí, že Komisia porušila články 93 a 94 rozpočtového nariadenia (2) a zásady riadnej správy vecí verejných a transparentnosti, ako aj články 106 a 107 rozpočtového nariadenia, pretože niekoľko členov víťazného konzorcia nesplnilo vylučovacie kritériá, keďže sa malo konštatovať, že závažným spôsobom porušili predchádzajúce zmluvy, a jeden člen víťazného konzorcia sa podieľal na podvode, korupcii a podplácaní, pričom viacerí členovia víťazného konzorcia využívajú subdodávateľov, ktorý nie sú usadení v krajinách WTO/GPA.
   Žalobkyňa ďalej tvrdí, že boli porušené zásada riadnej správy vecí verejných a zásada rovnosti zaobchádzania, ako aj články 89 a 98 rozpočtového nariadenia a článok 145 jeho vykonávacích pravidiel, lebo u viacerých hodnotiteľov došlo ku konfliktu záujmov.
   Žalobkyňa ďalej uvádza, že pri hodnotení boli použité neurčité a nepresné kritériá, čím bol porušený článok 97 rozpočtového nariadenia a článok 138 vykonávacích pravidiel.
   Nakoniec žalobkyňa tvrdí, že obstarávateľ neoznámil prednosti vybranej ponuky a viackrát sa dopustil zjavne nesprávneho posúdenia pri hodnotení jej ponuky, ako aj ponuky víťazného konzorcia. Obstarávateľ tiež podľa názoru žalobkyne v hodnotiacej správe uviedol neurčité a nepodložené poznámky.
   
      (1)  Ú. v. EÚ 2009/S 198-283663.
   
      (2)  Nariadenie Rady (ES, EURATOM) č. 1605/2002 z 25. júna 2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev (Ú. v. ES L 248, s. 1; Mim. vyd. 01/004, s. 74).